Joskus elämä voi olla pienestä hävittäjälennosta kiinni. Näin oli norjalaisella potilaalla Bodön sairaalassa huhtikuun alkupuolella.

Norjalainen potilas oli kuolemaisillaan Bodön sairaalassa. Hän tarvitsi selviytyäkseen pikaisesti ECMO-hoitoa, jossa laitteiston avulla happeutetaan huonosti hapettunut veri takaisin kehoon. Asiasta uutisoi norjalainen Adressa.

Vapaata ECMO-laitteistoa ei kuitenkaan ollut saatavilla ei Bodössä eikä Tromssan yliopistollisessa sairaalassa. Tromssassa olisi ollut kaksi konetta, mutta ne olivat käytössä. Lähin vapaa ECMO-kone löytyi St. Olavin sairaalasta Trondheimistä – 1200 kilometrin päästä.

F-16 on erittäin yleinen yhdysvaltalaisvalmisteinen hävittäjälentokone.­

St. Olavin lääkäri Anders Wetting Carlsen totesi Adressalle, ettei potilasta olisi voinut pelastaa millään muulla tavalla. Siispä sairaala esitti Norjan ilmavoimille poikkeuksellisen pyynnön. Lääkäri tuumi, että jos tärkeä laitteisto olisi mahdollista toimittaa perille hävittäjän kyydissä, potilaan henki voisi pelastua.

– He eivät kyselleet mitään, paitsi että kuinka suuri kone oli. 40 minuutin kuluttua puhelusta F-16 -hävittäjä oli matkalla pohjoiseen, Carlsen totesi lehdelle.

Potilaalla oli todellinen onni onnettomuudessa. Ilmavoimilla oli nimittäin kaksi konetta juuri nousemassa harjoitukseen. Toiseen niistä oli suorastaan kiinnitetty pieni rahtisäiliö, johon laitteisto mahtui. Koneen sisään se ei olisi mahtunut.

– Sekä onni että ajoitus mahdollistivat sen, että pystyimme auttamaan. Jos meille olisi soitettu tuntia myöhemmin, kone olisi ollut poissa, emmekä olisi pystyneet tarttumaan hommaan, ilmavoimien 338-laivueen komentaja everstiluutnantti Björge ”Gaff” Kleppe totesi Adressalle.

Täydellä vauhdilla pohjoiseen

Kun ilmavoimat valmisteli konetta hengenpelastusreissulle, St. Olavin sairaala toimitti laitteiston tärkeimmät osat helikopterilla Örlandin ilmatukikohtaan.

Kun hävittäjä oli lastattu, F-16 ampaisi täyttä vauhtia pohjoiseen kohti Bodöa.

Norjan ilmavoimien everstiluutnantti Björge Klappe iloitsee, että puolustusvoimat pystyivät auttamaan siviilejä.­

– Yleensä käytämme noin noin 35 minuuttia lentoon, mutta erikoislastin vuoksi lentäjä antoi vähän enemmän kaasua, joten hän oli siellä vähän alle 25 minuutissa, Kleppe kommentoi VG:lle.

Elintärkeä laitteisto oli Bodössä Kleppen mukaan perillä ennen hätäosastoa, joka kuljetti sekä laitteiston että kriittisessä tilassa olevan potilaan Tromssaan. Vastoin kaikkia todennäköisyyksiä, potilas selvisi vaikeasta tilanteestaan huolimatta hengissä koneen avulla.

Puolustusvoimille satelee kiitosta

Norjan puolustusvoimien kalustolla on tehty lääkintälentoja, mutta tiettävästi kyseessä on ensimmäinen kerta, kun F-16 suorittaa tällaisen tehtävän. Kleppe kertoo VG:lle lentäneensä hävittäjällä vuodesta 1993, eikä hän ole koskaan kuullut vastaavanlaisesta tapauksesta.

– Tietenkin on hyvä, että pystymme auttamana kansalaisyhteiskuntaa tällä tavalla. Ja on itsestäänselvää, että kun tulos oli tämä, se lisää hyvää mieltä, Kleppe sanoo lehdelle.

Hävittäjälentäjä kiiruhti täydellä vauhdilla tärkeällä tehtävällään. Kuvan lentäjä ei liity tapaukseen.­

Potilaan perhe on lähettänyt puolustusvoimille VG:n mukaan kiitoskirjeen. Myös Tromssan sairaalan sydän- ja keuhkokilinikan johtaja Kristian Barnes kiittelee vuolaasti puolustusvoimia.

– Tällainen kone voi pitää ihmisiä hengissä, vaikka potilaalla olisi pahasti vikaa sydämessä, keuhkoissa tai molemmissa, Barnes sanoi VG:lle.

Barnes myös lisää, että on erittäin harvinaista, että sairaala sai lainaksi laitteen niin lyhyellä varoitusajalla toisesta sairaalasta.